
ΤΕΥΧΟΣ ΔΕΥΤΕΡΟ 


Αρ 


. Φύλλου 1013 


ΠΕΡΙΕΧΟΜΕΝΑ 

ΑΠΟΦΑΣΕΙΣ 

1 Έγκριση Κανονισμού Διδακτορικών Σπουδών του 
Τμήματος Οικονομικών Επιστημών της Σχολής Οι¬ 
κονομικών και Κοινωνικών Επιστημών του Πανεπι¬ 
στημίου Ιωαννίνων. 

2 Έγκριση Κανονισμού Διδακτορικών Σπουδών του 
Τμήματος Μαθηματικών της Σχολής θετικών Επι¬ 
στημών του Πανεπιστημίου Ιωαννίνων. 


ΑΠΟΦΑΣΕΙΣ 

Αριθμ. 1 1359 _ (1) 

Έγκριση Κανονισμού Διδακτορικών Σπουδών του 
Τμήματος Οικονομικών Επιστημών της Σχολής Οι¬ 
κονομικών και Κοινωνικών Επιστημών του Πανεπι¬ 
στημίου Ιωαννίνων. 

Η ΣΥΓΚΛΗΤΟΣ ΤΟΥ ΠΑΝΕΠΙΣΤΗΜΙΟΥ ΙΩΑΝΝΙΝΩΝ 
Απόσπασμα πρακτικών της Συγκλήτου 
(αριθμ. συνεδρίας 1044/3/8-03-2018, θέμα 11 ο) 

Έχοντας υπόψη: 

Ι.Το π.δ. 746/1970 «Περί Ιδρύσεως Πανεπιστημίου εν 
Ιωαννίνοις». 

2. Το π.δ. 105/5-6-2013 «Μετονομασία Τμήματος και 
ίδρυση-συγκρότηση, κατάργηση και ανασυγκρότηση Σχο¬ 
λών στο Πανεπιστήμιο Ιωαννίνων» (ΦΕΚ 137/5-6-13, τ.Α'). 

3. Τις διατάξεις των παρ. 1, 2 και 3 του άρθρου 27 του 
ν. 4452/2017 (ΦΕΚ 17/15-2-2017, τ.Α'). 

4. Τις διατάξεις του άρθρου 45 του ν. 4485/2017 «Ορ¬ 
γάνωση και Λειτουργία της ανώτατης εκπαίδευσης, ρυθ¬ 
μίσεις για την έρευνα και άλλες διατάξεις» (ΦΕΚ 114/ 
4-8-2017, τ,Α'). 

5. Την υπ' αριθμ. 163204/Ζ1/29-9-2017 εγκύκλιο του 
Υπουργείου Παιδείας, Έρευνας και θρησκευμάτων. 

6. Την παρ. 3ε, του άρθρου 9, του ν. 3685/2008 «Θε¬ 
σμικό πλαίσιο για τις μεταπτυχιακές σπουδές» (ΦΕΚ 148/ 
16-7-2008, τ.Α'). 

7. Τις διατάξεις του ν. 4009/2011 «Δομή, λειτουργία, 
διασφάλιση ποιότητας των σπουδών και διεθνοποίηση 
των ανωτάτων εκπαιδευτικών ιδρυμάτων» (ΦΕΚ 195/ 
6-9-2011, τ. Α'), όπως τροποποιήθηκαν και ισχύουν. 

8. Τις διατάξεις του ν. 4386/2016 «Ρυθμίσεις για την έρευ¬ 


να και άλλες διατάξεις» (ΦΕΚ 83/11 -5-2016, τ.Α'), όπως τρο¬ 
ποποιήθηκαν και ισχύουν. 

9. Το απόσπασμα πρακτικών της Συνέλευσης της Σχολής 
Οικονομικών και Κοινωνικών Επιστημών που, ως μονοτμη- 
ματική Σχολή, ασκεί και τις αρμοδιότητες της Συνέλευσης 
του Τμήματος Οικονομικών Επιστημών (συν. αριθμ. 32/ 
28-2-2018). 

10. Την απόφαση της Συγκλήτου του Πανεπιστημίου 
Ιωαννίνων (συν. αριθμ. 1044/3/8-3-2018). 

11. Το υπ'αριθμ. πρωτ. Πρυτανείας 11359/5-3-2018 έγ¬ 
γραφο του Τμήματος Οικονομικών Επιστημών, της Σχολής 
Οικονομικών και Κοινωνικών Επιστημών του Πανεπιστη¬ 
μίου Ιωαννίνων, που αφορά στην έγκριση Κανονισμού 
Διδακτορικών Σπουδών του Τμήματος. 

12. Το γεγονός ότι με την παρούσα απόφαση δεν προ- 
καλείται δαπάνη σε βάρος του κρατικού προϋπολογισμού, 
ομόφωνα αποφασίζει: 

Την έγκριση του Κανονισμού Διδακτορικών Σπουδών 
του Τμήματος Οικονομικών Επιστημών, της Σχολής Οικο¬ 
νομικών και Κοινωνικών Επιστημών, ως ακολούθως: 
ΠΑΝΕΠΙΣΤΗΜΙΟ ΙΩΑΝΝΙΝΩΝ 
ΤΜΗΜΑ ΟΙΚΟΝΟΜΙΚΩΝ ΕΠΙΣΤΗΜΩΝ 
ΤΗΣ ΣΧΟΛΗΣ ΟΙΚΟΝΟΜΙΚΩΝ 
ΚΑΙ ΚΟΙΝΩΝΙΚΩΝ ΕΠΙΣΤΗΜΩΝ 
ΚΑΝΟΝΙΣΜΟΣ ΔΙΔΑΚΤΟΡΙΚΩΝ ΣΠΟΥΔΩΝ 

Άρθρο 1 

Σκοπός, δομή και επίβλεψη 
της Διδακτορικής Διατριβής 

Ο σκοπός της Διδακτορικής Διατριβής (Δ.Δ.), (ΡΓιϋ), είναι 
η διεξαγωγή αυτοδύναμης, πρωτότυπης και συγκροτημέ¬ 
νης επιστημονικής έρευνας, η οποία προάγει την οικονο¬ 
μική επιστήμη. 

Η Δ.Δ. θα πρέπει να χαίρει αρτιότητας και εγκυρότητας, 
έτσι ώστε μέρη της να μπορούν να δημοσιευθούν σε έγκυ¬ 
ρα διεθνή επιστημονικά περιοδικά με κριτές. Θα πρέπει να 
είναι πρωτότυπη, με την έννοια ότι συμβάλει στο γνωστικό 
πεδίο της έρευνας. Δ.Δ. η οποία δεν πληροί την προϋπό¬ 
θεση της πρωτοτυπίας, όπως αυτή ορίζεται παραπάνω, 
απορρίπτεται. 

Δικαίωμα επίβλεψης Δ.Δ. έχουν καθηγητές ή ερευνητές, 
των οποίων η βαθμίδα επιτρέπει, σύμφωνα με την ισχύου- 
σα νομοθεσία, την επίβλεψη Δ.Δ. σε γνωστικά αντικείμενα 
που θεραπεύει το Τμήμα. 

Η Συνέλευση του Τμήματος αναθέτει στον προτεινόμε- 
νο επιβλέποντα την επίβλεψη της Δ.Δ. και ορίζει τριμελή 

συμβουλευτική επιτροπή, σύμφωνα με την ισχύουσα νο¬ 
μοθεσία, με αρμοδιότητα να πλαισιώνει και να υποστηρίζει 
την εκπόνηση και συγγραφή της. 

Αρθρο 2 

Τυπικές και ουσιαστικές προϋποθέσεις 
των υποψηφίων διδακτόρων 

Οι υποψήφιοι διδάκτορες θα πρέπει να πληρούν τις πα¬ 
ρακάτω προϋποθέσεις: 

• Κατοχή μεταπτυχιακού τίτλου σπουδών στις οικονομι¬ 
κές - κοινωνικές - θετικές επιστήμες από Α.Ε.Ι. της ημεδαπής 
ή ομοταγών αναγνωρισμένων ιδρυμάτων της αλλοδαπής. 

• Γνώση της αγγλικής γλώσσας τουλάχιστον σε επίπεδο 
Β2. 

• Πτυχίο από Α.Ε.Ι. της ημεδαπής ή το προβλεπόμενο 
από το νόμο πιστοποιητικό ελληνομάθειας (μόνο για τους 
αλλοδαπούς υποψήφιους διδάκτορες). 

Οι υποψήφιοι που θέλουν να ενταχθούν στο διδακτορικό 
πρόγραμμα πρέπει να υποβάλλουν στη Γραμματεία του 
Τμήματος Οικονομικών Επιστημών τα ακόλουθα δικαιο- 
λογητικά: 

• Έντυπη αίτηση στην οποία να αναγράφεται το πεδίο 
έρευνας, προτεινόμενος τίτλος, προτεινόμενη γλώσσα 
εκπόνησης (Αγγλικά ή Ελληνικά) και προτεινόμενος επι- 
βλέπων. 

• Αναλυτικό βιογραφικό σημείωμα. 

• Συνοπτική πρόταση του αντικειμένου της διδακτορικής 
διατριβής. 

• Επίσημα αντίγραφα πτυχίου και μεταπτυχιακού διπλώ¬ 
ματος. 

• Επικυρωμένα πιστοποιητικά αναλυτικής βαθμολογίας. 

• Αποδεικτικό γνώσης της αγγλικής γλώσσας. 

• Επιστημονικές δημοσιεύσεις (εάν υπάρχουν). 

• Δύο συστατικές επιστολές από μέλη ΔΕΠ. 

Η κατάθεση υποψηφιοτήτων για ένταξη στο διδακτορικό 
πρόγραμμα γίνεται δυο φορές το χρόνο (Ιανουάριο και 
Ιούνιο) μετά από πρόσκληση της Σ.Ε. 

Ο φάκελος υποψηφιότητας ελέγχεται από τη Σ.Ε. του 
μεταπτυχιακού ως προς την πληρότητα των τυπικών και 
ουσιαστικών προσόντων. Οι φάκελοι υποψηφιοτήτων δι¬ 
αβιβάζονται στη Γ.Σ.Ε.Σ., η οποία τους κατηγοριοποιεί με 
βάση τη συνάφεια του ερευνητικού αντικειμένου και ορί¬ 
ζει μια τριμελή επιτροπή ανά κατηγορία αιτήσεων. Κάθε 
τριμελής επιτροπή εξετάζει τις αντίστοιχες αιτήσεις και τα 
συνυποβαλλόμενα έγγραφα και καλεί τους υποψήφιους σε 
συνέντευξη. Κατόπιν υποβάλει στη Συνέλευση του τμήμα¬ 
τος εισήγηση που αναφέρει τους λόγους για τους οποίος ο 
υποψήφιος πρέπει να γίνει ή να μη γίνει δεκτός, καθώς και 
ο προτεινόμενος επιβλέπων. Η Συνέλευση του τμήματος, 
αφού λάβει τη γνώμη του προτεινόμενου επιβλέποντος, 
τη συνεκτιμά με το υπόμνημα της επιτροπής και εγκρίνει 
ή απορρίπτει αιτιολογημένα την αίτηση του υποψηφίου. 

Αν ο υποψήφιος δεν είναι απόφοιτος του μεταπτυχιακού 
προγράμματος του Τμήματος ή άλλου Τμήματος Οικονο¬ 
μικών Επιστημών, η Σ.Ε. δύναται να προτείνει στη Γ.Σ.Ε.Σ. 
την εισαγωγή του υποψηφίου στο διδακτορικό πρόγραμμα 
μετά την παρακολούθηση και επιτυχή εξέτασή του στα 
μαθήματα του 1ου εξαμήνου του μεταπτυχιακού προ¬ 
γράμματος καθώς και σε ένα μάθημα επιλογής του 2ου 
εξαμήνου συναφούς προς το γνωστικό αντικείμενο Δ.Δ. Ο 
υποψήφιος μπορεί να αποτύχει μόνο σε ένα (1) μάθημα. 
Σε περίπτωση αποτυχίας, είναι υποχρεωμένος να επανα¬ 


λάβει τη συγκεκριμένη εξέταση σε χρονικό διάστημα που 
καθορίζεται από τη Σ.Ε. Σε περίπτωση αποτυχίας και στις 
επαναληπτικές εξετάσεις δεν εισάγεται στο διδακτορικό 
πρόγραμμα. 

Με απόφαση της Γ.Σ.Ε.Σ. συστήνεται η τριμελής επιτρο¬ 
πής του υποψήφιου διδάκτορα και εγκρίνεται και το θέμα 
της υπό εκπόνηση διδακτορικής διατριβής. Σχετικά με την 
τελική αξιολόγηση και κρίση της διατριβής του υποψηφίου 
διδάκτορα ισχύουν αυτά που αναφέρονται στον εκάστοτε 
ισχύοντα νόμο. 

Άρθρο 3 

Διάρκεια Διδακτορικής Διατριβής 

Οι υποψήφιοι διδάκτορες με την εγγραφή τους αποδέ¬ 
χονται το καθεστώς της πλήρους φοίτησης. Οι υποψήφιοι 
διδάκτορες οφείλουν να ολοκληρώσουν την Δ.Δ. μέσα σε 
πέντε (5) έτη και όχι λιγότερο από τρία (3) έτη από την ημε¬ 
ρομηνία ορισμού της τριμελούς συμβουλευτικής επιτρο¬ 
πής. Οι φοιτητές που ξεπερνούν το ανώτατο χρονικό όριο 
κατάθεσης της διδακτορικής διατριβής χωρίς την έγκριση 
του επιβλέποντα καθηγητή χάνουν το δικαίωμα κατάθεσης. 
Σε περίπτωση παράτασης της διάρκειας εκπόνησης της 
διδακτορικής διατριβής, ο επιβλέπων καθηγητής υποχρε- 
ούται να εισηγηθεί το εν λόγω αίτημα στη Γ.Σ.Ε.Σ., η οποία 
και λαμβάνει την τελική απόφαση. 

Άρθρο 4 

Υποχρεώσεις του επιβλέποντα καθηγητή 

Ο επιβλέπων καθηγητής κατέχει ένα κεντρικό ρόλο στην 
εκπόνηση της Δ.Δ. και μαζί μετά άλλα δύο μέλη της τριμε¬ 
λούς συμβουλευτικής επιτροπής οφείλει να συμβάλει στην 
επιτυχή ολοκλήρωση της έρευνας. Ο μέγιστος αριθμός 
Δ.Δ. που μπορεί να αναλάβει ταυτόχρονα ένας επιβλέπων 
καθηγητής δεν μπορεί να ξεπερνά τις πέντε (5) ανά ακα¬ 
δημαϊκό έτος. 

Ο επιβλέπων καθηγητής υποχρεούται να: 

• συναντά τον υποψήφιο διδάκτορα σε τακτά χρονικά 
διαστήματα, 

• συμβουλεύει τον υποψήφιο διδάκτορα στην επιλογή 
των μεθόδων που χρησιμοποιούνται, 

• δίνει οδηγίες και να παρέχει βοήθεια στο σχεδιασμό 
του ερευνητικού προγράμματος, 

• σχολιάζει εγκαίρως τα κεφάλαια της διατριβής, 

• ελέγχει την πληρότητα της διδακτορικής διατριβής ως 
προς τα ορισθέντα κριτήρια του παρόντος κανονισμού, 

• ελέγχει για το αν ο υποψήφιος διδάκτορας παίρνει μέ¬ 
ρος και παρουσιάζει την έρευνά του στις επιστημονικές 
συναντήσεις που οργανώνονται από το Τμήμα Οικονομι¬ 
κών Επιστήμων καθώς επίσης και για τη συμμετοχή του 
στα φροντιστήρια και στα ερευνητικά σεμινάρια που δι- 
οργανώνονται στο Τμήμα, 

• μεριμνά για την κατάθεση της διδακτορικής διατριβής 
εντός των προβλεπόμενων χρονικών ορίων, 

• υποβάλει ετήσια έκθεση προόδου του υποψηφίου δι¬ 
δάκτορα και να καταθέτει το υπόμνημα του υποψήφιου 
διδάκτορα στη γραμματεία του τμήματος. 

Αν για οποιονδήποτε τρόπο ο επιβλέπων καθηγητής 
εκλείψει ή διαπιστωμένα αδυνατεί να τελέσει χρέη επιβλέ- 
ποντα για μεγάλο χρονικό διάστημα η Συνέλευση του τμή¬ 
ματος εκτιμώντας τις περιστάσεις, αναθέτει σε άλλον την 
επίβλεψη, σύμφωνα με όσα ορίζει ο ισχύον νόμος, ύστε¬ 
ρα από αίτηση του υποψηφίου διδάκτορα και σύμφωνη 

γνώμη του προτεινόμενου επιβλέποντος, διαφορετικά σε 
ένα από τα άλλα δυο μέλη της τριμελούς συμβουλευτικής 
επιτροπής, ακόμα και καθ' υπέρβαση του μέγιστου αριθ¬ 
μού υποψηφίων διδακτόρων που προβλέπει ο κανονισμός. 

Αρθρο 5 

Υποχρεώσεις του υποψήφιου διδάκτορα 

Ο υποψήφιος διδάκτορας υποχρεούται να: 

• ορίζει το θέμα της έρευνάς του σε συνεννόηση με τον 
επιβλέποντα καθηγητή. 

• κανονίζει συναντήσεις με τον επιβλέποντα καθηγητή, 

• συζητάει την εργασία του με τα άλλα δύο μέλη της τρι¬ 
μελούς επιτροπής και τους παρέχει γραπτές επεξηγήσεις 
εφόσον του ζητούνται, 

• συμμετέχει στα σεμινάρια του Τμήματος και υποχρε- 
ούται κάθε ακαδημαϊκό έτος να κάνει τουλάχιστον μία (1) 
παρουσίαση της πορείας του έργου του κατά το τελευ¬ 
ταίο έτος. Η ημερομηνία παρουσίασης καθορίζεται από 
τον επιβλέποντα, 

• χρησιμοποιεί την ελληνική ή την αγγλική γλώσσα στη 
συγγραφή της διδακτορικής του διατριβής. Η υποχρέωση 
αυτή ισχύει τόσο για τους ημεδαπούς όσο και για τους αλ¬ 
λοδαπούς φοιτητές, 

• συμμετέχει υποχρεωτικά σε επιτηρήσεις εξετάσεων 
προπτυχιακού και μεταπτυχιακού επιπέδου, 

• παραδίδει φροντιστηριακά μαθήματα σε προπτυχια¬ 
κούς φοιτητές, 

• υποβάλει υπόμνημα στην Τριμελή Επιτροπή σχετικά 
με την πρόοδο της διδακτορικής διατριβής. Η υποβολή 
του υπομνήματος γίνεται μια φορά το χρόνο, το αργότερο 
ένα μήνα μετά από την ημερομηνία πρώτης εγγραφής στο 
πρόγραμμα. 

Η Σ.Ε. εξετάζει και εισηγείται στη Γ.Σ.Ε.Σ. για περιπτώ¬ 
σεις Υποψηφίων Διδακτόρων που δεν εκπληρώνουν τις 
υποχρεώσεις τους όπως αναφέρονται στο παρόν άρθρο. 
Η Γ.Σ.Ε.Σ. είναι υπεύθυνη για την τελική εκτίμηση και λήψη 
αποφάσεων για τον πειθαρχικό έλεγχο και επιβολή ποινών. 

Άρθρο 6 

Υποστήριξη και αξιολόγηση 

Διδακτορικής Διατριβής 

Μετά την ολοκλήρωση της συγγραφής της διδακτορικής 
διατριβής, η τριμελής συμβουλευτική επιτροπή δέχεται ή 
απορρίπτει αίτηση του υποψηφίου για τη δημόσια υπο¬ 
στήριξη και αξιολόγησή της. Αν η τριμελής συμβουλευτική 
επιτροπή αποδεχθεί την αίτηση του υποψηφίου, συντάσσει 
αναλυτική εισηγητική έκθεση και την υποβάλλει στη Συ¬ 
νέλευση του Τμήματος ζητώντας τον ορισμό επταμελούς 
εξεταστικής επιτροπής για την κρίση της διδακτορικής 
διατριβής. 

Η διδακτορική διατριβή υποστηρίζεται δημόσια από τον 
υποψήφιο διδάκτορα. Η διαδικασία της δημόσιας υποστή¬ 
ριξης προϋποθέτει τη φυσική παρουσία των τεσσάρων 
(4) τουλάχιστον μελών της εξεταστικής επιτροπής, ενώ τα 
λοιπά μέλη μπορούν να συμμετέχουν και μέσω τηλεδιά¬ 
σκεψης. Στη συνέχεια, η εξεταστική επιτροπή συνεδριάζει 
χωρίς την παρουσία τρίτων, κρίνει την εργασία ως προς 
την ποιότητα, την πληρότητα, την πρωτότυπη σκέψη και 
τη συμβολή της στην επιστήμη και με βάση αυτά τα κρι¬ 
τήρια την εγκρίνει, με πλειοψηφία πέντε (5) τουλάχιστον 
από τα μέλη της. 


Η εξεταστική επιτροπή δύναται να αναπέμψει με από¬ 
φασή της τη διατριβή για διορθώσεις ή επεξηγήσεις οι 
οποίες θα πρέπει να ολοκληρωθούν σε διάστημα έως έξι 
(6) μηνών. Το τελικό πρακτικό της εξεταστικής επιτροπής 
υπογράφεται από όλα τα παρόντα μέλη. Η διδακτορική 
διατριβή αξιολογείται με την κλίμακα «Καλώς», «Λίαν Κα¬ 
λώς», «Άριστα» με πλειοψηφία. 

Άρθρο 7 

Μεταβατικές διατάξεις 

Οι υποψήφιοι διδάκτορες που είναι ήδη εγγεγραμμένοι 
στοΤμήμα Οικονομικών Επιστημών εντάσσονται στις ρυθ¬ 
μίσεις του παρόντος κανονισμού όσον αφορά τις υποχρεώ¬ 
σεις υποψηφίων διδακτόρων από την ημέρα ψήφισής του. 

Άρθρο 8 

Άλλα θέματα 

Ό,τι δεν προβλέπεται από τον εσωτερικό κανονισμό θα 
αντιμετωπίζεται κατά περίπτωση από τη Γ.Σ.Ε.Σ., ύστερα 
από πρόταση της Συντονιστικής Επιτροπής. 

Άρθρο 9 

Αναθεώρηση του εσωτερικού κανονισμού 

εκπόνησης Διδακτορικής Διατριβής 

Ο εσωτερικός κανονισμός εκπόνησης διδακτορικής δια¬ 
τριβής δύναται να αναθεωρείται όποτε κρίνεται αναγκαίο 
είτε στο σύνολό του είτε κατ'άρθρο. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Ιωάννινα, 9 Μαρτίου 2018 

Ο Πρύτανης 

ΓΕΩΡΓΙΟΣ ΚΑΨΑΛΗΣ 


Αριθμ. 11270 _ (2) 

Έγκριση Κανονισμού Διδακτορικών Σπουδών του 
Τμήματος Μαθηματικών της Σχολής Θετικών Επι¬ 
στημών του Πανεπιστημίου Ιωαννίνων. 

Η ΣΥΓΚΛΗΤΟΣ ΤΟΥ ΠΑΝΕΠΙΣΤΗΜΙΟΥ ΙΩΑΝΝΙΝΩΝ 
Απόσπασμα πρακτικών της Συγκλήτου 
(αριθμ. συνεδρίας 1044/3/8-03-2018, θέμα 11 ο) 

Έχοντας υπόψη: 

Ι.Το π.δ. 746/1970 «Περί Ιδρύσεως Πανεπιστημίου εν 
Ιωαννίνοις». 

2. Το π.δ. 105/5-6-2013 «Μετονομασία Τμήματος και 
ίδρυση-συγκρότηση, κατάργηση και ανασυγκρότηση Σχο¬ 
λών στο Πανεπιστήμιο Ιωαννίνων» (ΦΕΚ 137/5-6-13, τ.Α'). 

3. Τις διατάξεις των παρ. 1, 2 και 3 του άρθρου 27 του 
ν. 4452/2017 (ΦΕΚ 17/15-2-2017, τ.Α'). 

4. Τις διατάξεις του άρθρου 45 του ν. 4485/2017 «Οργά¬ 
νωση και Λειτουργία της ανώτατης εκπαίδευσης, ρυθμίσεις 
για την έρευνα και άλλες διατάξεις» (ΦΕΚ 114/4-8-2017, 
τ.Α'). 

5. Την υπ'αριθμ. 163204/Ζ1/29-9-2017 εγκύκλιο του 
Υπουργείου Παιδείας, Έρευνας και Θρησκευμάτων. 

6. Την παρ. 3ε, του άρθρου 9, του ν. 3685/2008 «Θε¬ 
σμικό πλαίσιο για τις μεταπτυχιακές σπουδές» (ΦΕΚ 148/ 
16-7-2008, τ.Α'). 

7. Τις διατάξεις του ν. 4009/2011 «Δομή, λειτουργία, δι¬ 
ασφάλιση ποιότητας των σπουδών και διεθνοποίηση των 

ανωτάτων εκπαιδευτικών ιδρυμάτων» (ΦΕΚ 195/6-9-2011, 
τ. Α'), όπως τροποποιήθηκαν και ισχύουν. 

8. Τις διατάξεις του ν. 4386/2016 «Ρυθμίσεις για την έρευ¬ 
να και άλλες διατάξεις» (ΦΕΚ 83/11 -5-2016, τ.Α'), όπως τρο¬ 
ποποιήθηκαν και ισχύουν. 

9. Το απόσπασμα πρακτικών της Συνέλευσης του Τμή¬ 
ματος Μαθηματικών, της Σχολής Θετικών Επιστημών (συν. 
αριθμ. 640/28-2-2018). 

10. Την απόφαση της Συγκλήτου του Πανεπιστημίου 
Ιωαννίνων (συν.αριθμ.1044/3/8-3-2018). 

11. Το υπ'αριθμ. πρωτ. Πρυτανείας 11270/2-3-2018 έγ¬ 
γραφο του Τμήματος Μαθηματικών, της Σχολής Θετικών 
Επιστημών του Πανεπιστημίου Ιωαννίνων, που αφορά 
στην έγκριση Κανονισμού Διδακτορικών Σπουδών του 
Τμήματος. 

12. Το γεγονός ότι με την παρούσα απόφαση δεν προ- 
καλείται δαπάνη σε βάρος του κρατικού προϋπολογισμού, 
ομόφωνα αποφασίζει: 

Την έγκριση του Κανονισμού Διδακτορικών Σπουδών 
του Τμήματος Μαθηματικών, της Σχολής Θετικών Επιστη¬ 
μών του Πανεπιστημίου Ιωαννίνων, ως ακολούθως: 

ΠΑΝΕΠΙΣΤΗΜΙΟ ΙΩΑΝΝΙΝΩΝ 

ΤΜΗΜΑ ΜΑΘΗΜΑΤΙΚΩΝ 

ΤΗΣ ΣΧΟΛΗΣ ΘΕΤΙΚΩΝ ΕΠΙΣΤΗΜΩΝ 

ΚΑΝΟΝΙΣΜΟΣ ΔΙΔΑΚΤΟΡΙΚΩΝ ΣΠΟΥΔΩΝ 

Άρθρο 1 

Γενικές Διατάξεις 

Το Τμήμα Μαθηματικών της Σχολής Θετικών Επιστημών 
του Πανεπιστημίου Ιωαννίνων λειτουργεί από το ακαδη¬ 
μαϊκό έτος 2018-2019 πρόγραμμα Διδακτορικών Σπουδών 
σύμφωνα με τον παρόντα κανονισμό και τις διατάξεις του 
ν. 4485/2017 (ΦΕΚ 114 τ.Α'). 

Στον παρόντα κανονισμό αποτυπώνονται η δομή, οι 
κανόνες λειτουργίας του Προγράμματος Διδακτορικών 
Σπουδών (Π.Δ.Σ.) του Τμήματος Μαθηματικών της Σχολής 
Θετικών Επιστημών του Πανεπιστημίου Ιωαννίνων και οι 
προϋποθέσεις εισαγωγής σε αυτό. Επιπλέον, καθορίζονται 
οι διαδικασίες εκπόνησης Διδακτορικής Διατριβής και από¬ 
κτησης Διδακτορικού Διπλώματος (Δ.Δ.). 

Άρθρο 2 

Όργανα του Π.Δ.Σ. 

Τα όργανα του Π.Δ.Σ. είναι: 

ϊ. Η Συνέλευση του Τμήματος (Σ.Τ.), η σύνθεση της οποίας 
ορίζεται στο ν. 4485/2017 (Άρθρο 21, παραγ. 1). 

ϋ. Η Συντονιστική Επιτροπή (Σ.Ε.) και ο Διευθυντής του 
Προγράμματος Μεταπτυχιακών Σπουδών (Π.Μ.Σ.) του Τμή¬ 
ματος. Αρμοδιότητέςτους είναι η παρακολούθηση, ο συ¬ 
ντονισμός του Προγράμματος Διδακτορικών Σπουδών, η 
προετοιμασία προκήρυξης υποβολής αιτήσεων, η διαχείρι¬ 
ση και ενημέρωση των ατομικών φακέλων των υποψηφίων 
διδακτόρων καθώς και η οργάνωση της ετήσιας ημερίδας 
παρουσίασης της προόδου των υποψηφίων διδακτόρων. 
Ολες οι αρμοδιότητες και τα καθήκοντα ασκούνται σε συ¬ 
νεργασία με τη Γραμματεία του Τμήματος. 

Άρθρο 3 

Αντικείμενο - Σκοπός 

Αντικείμενο του Π.Δ.Σ. είναι η επιστήμη των Μαθηματι¬ 
κών τόσο στη βασική έρευνα όσο και σε εφαρμοσμένες κα¬ 
τευθύνσεις. Σκοπός του προγράμματος είναι η προαγωγή 


της γνώσης και της πρωτότυπης επιστημονικής έρευνας, η 
κατάρτιση και η εκπαίδευση, σύμφωνα μετά διεθνή πρότυ¬ 
πα, νέων επιστημόνων ώστε να παράγουν τεκμηριωμένα, 
πρωτότυπα ερευνητικά αποτελέσματα και να αποκτήσουν 
τη δυνατότητα ανεξάρτητης και αυτόνομης προαγωγής 
της επιστήμης. 

Άρθρο 4 

Διδακτορικοί τίτλοι 

Το Πρόγραμμα Διδακτορικών Σπουδών (Π.Δ.Σ.) οδηγεί 
στην εκπόνηση Διδακτορικής Διατριβής και απονέμει Δι¬ 
δακτορικό Δίπλωμα (Δ.Δ.) στα Μαθηματικά. 

Άρθρο 5 

Υποψήφιοι διδάκτορες 

Δικαίωμα υποβολής αίτησης για εκπόνηση Διδακτορικής 
Διατριβής έχουν Έλληνες ή αλλοδαποί κάτοχοι διπλώματος 
μεταπτυχιακών σπουδών Α.Ε.Ι. της ημεδαπής ή αναγνωρι¬ 
σμένου αντίστοιχου τίτλου της αλλοδαπής, ή ενιαίου και 
αδιάσπαστου τίτλου σπουδών μεταπτυχιακού επιπέδου 
του άρθρου 46 του ν. 4485/2017, στα Μαθηματικά ή στη 
Στατιστική ή σε συναφείς επιστημονικές περιοχές με αδι¬ 
αμφισβήτητα μαθηματικό περιεχόμενο. 

Αιτήσεις για διδακτορικές σπουδές υποβάλλονται στη 
Γραμματεία του Τμήματος έξι (6) φορές κατ' έτος, τους 
ζυγούς μήνες του έτους με καταληκτική ημερομηνία την 
τελευταία εργάσιμη μέρα του αντίστοιχου μήνα. Κατ' εξαί¬ 
ρεση είναι δυνατόν να προκηρύσσονται από το Τμήμα 
θέσεις υποψηφίων διδακτόρων και εκτός των παραπάνω 
ημερομηνιών, μετά από εισηγήσεις των Τομέων του Τμή¬ 
ματος και αποφάσεων της Συνέλευσης του Τμήματος. Οι 
ανωτέρω προκηρύξεις δημοσιοποιούνται στον ημερήσιο 
τύπο και αναρτώνται στον ιστότοπο τουΤμήματος. Οι επι¬ 
στημονικές περιοχές, ο αριθμός των θέσεων ανά περιοχή, 
οι τυχόν ειδικές απαιτήσεις καθώς και η προθεσμία υπο¬ 
βολής καθορίζονται στην προκήρυξη. 

Οι ενδιαφερόμενοι για εκπόνηση Διδακτορικής Διατρι¬ 
βής υποβάλλουν αίτηση, σύμφωνα με το άρθρο 38 του 
ν. 4485/2017 (ΦΕΚ 114 τ. Α'), στην οποία αναγράφεται ο 
προτεινόμενοςτίτλος, η προτεινόμενη γλώσσα εκπόνησης 
και συγγραφής - η οποία μπορεί να είναι η ελληνική ή η 
αγγλική -, καθώς και ο/η προτεινόμενος/η ως επιβλέπων/ 
ουσα της Διδακτορικής Διατριβής, ο/η οποίος/α ανήκει 
σε όσους/ες έχουν δικαίωμα επίβλεψης Διδακτορικής 
Διατριβής, σύμφωνα με τα οριζόμενα στο άρθρο 39 του 
ν. 4485/2017 και στο άρθρο 8 του παρόντος Κανονισμού. 
Η αίτηση συνοδεύεται από: 

• Αναλυτικό βιογραφικό σημείωμα του/της υποψηφίου. 

• Προσχέδιο Διδακτορικής Διατριβής. 

• Αντίγραφο των τίτλων σπουδών. 

• Αντίγραφα αναλυτικής βαθμολογίας στον προπτυχιακό 
και μεταπτυχιακό κύκλο σπουδών. 

• Δύο, τουλάχιστον, ακαδημαϊκές συστατικές επιστολές. 

• Αναγνώριση από το ΔΟΑΤΑΠ, εφόσον πρόκειται για 
τίτλους σπουδών της αλλοδαπής. 

• Αντίγραφα επιστημονικών δημοσιεύσεων, εφόσον 
υπάρχουν. 

• Πιστοποιητικά διδακτικής ή ερευνητικής απασχόλησης, 
εφόσον υπάρχουν. 

• Ενυπόγραφη δήλωση του υποψηφίου με επιλογή του 
ερευνητικού πεδίου στο οποίο επιθυμεί να εκπονήσει τη 
Διδακτορική Διατριβή του. 

Οι γλώσσες υποβολής του προτεινόμενου τίτλου, του 
προσχεδίου της διατριβής καθώς και η γλώσσα εκπόνησης 
και συγγραφής (βλέπε και άρθρο 10 παρόντος κανονισμού) 
δύνανται να είναι η ελληνική ή/και η αγγλική. 

Σε ειδικές περιπτώσεις γίνεται δεκτός και υποψήφιος 
διδάκτορας μη κάτοχος Δ.Μ.Σ. υπό την προϋπόθεση εξε- 
χουσών επιδόσεών του, ύστερα από πρόταση της Σ.Ε. και 
κατόπιν αιτιολογημένης απόφασης της Συνέλευσης του 
Τμήματος (άρθρο 38 του ν. 4485/2017). Επιπλέον, δύναται 
να γίνουν δεκτοί ως υποψήφιοι διδάκτορες πρόσφατα από¬ 
φοιτοι Π.Μ.Σ. για τους οποίους δεν έχει εκδοθεί Δίπλωμα 
Μεταπτυχιακών Σπουδών και εκκρεμεί η ορκομωσίατους, 
αλλά έχουν ολοκληρώσει με επιτυχία τον κύκλο μαθημά¬ 
των του Π.Μ.Σ. μέσα στον προβλεπόμενο χρόνο και έχουν 
υποστηρίξει δημόσια και επιτυχώς τη μεταπτυχιακή τους 
διατριβή, εφόσον προβλέπεται. Οι εν λόγω υποψήφιοι υπο¬ 
βάλλουν, επιπρόσθετα, βεβαίωση του επιβλέποντα καθη¬ 
γητή για τα παραπάνω και υποχρεούνται να υποβάλλουν 
τους οριστικούς τίτλους σπουδών εντός εξαμήνου. 

Άρθρο 6 

Επιλογή υποψηφίων διδακτόρων - 

Ορισμός Τριμελούς Συμβουλευτικής Επιτροπής 

Η Συνέλευση του Τμήματος, αφού λάβει υπόψη τις αιτή¬ 
σεις που έχουν υποβληθεί, τις κατηγοριοποιεί με βάση τη 
συνάφεια του ερευνητικού αντικειμένου και ορίζει εντός 
δύο εβδομάδων από την παραλαβή των αιτήσεων μια τρι¬ 
μελή επιτροπή αποτελούμενη απο μέλη Δ.Ε.Π. του Τμή¬ 
ματος, ανά κατηγορία αιτήσεων. Κάθε τριμελής επιτροπή 
εξετάζει τις αντίστοιχες αιτήσεις και τα συνυποβαλλόμενα 
έγγραφα και καλεί τους υποψήφιους σε συνέντευξη. Κατό¬ 
πιν, εντός δύο εβδομάδων από τον ορισμό της, υποβάλει 
στη Συνέλευση του Τμήματος αναλυτικό υπόμνημα, στο 
οποίο αναγράφονται οι λόγοι για τους οποίους κάθε υπο¬ 
ψήφιος πρέπει ή δεν πρέπει να γίνει δεκτός, καθώς και ο 
προτεινόμενος επιβλέπων, εφόσον αυτός δεν έχει προταθεί 
από τον υποψήφιο. Η Συνέλευση του Τμήματος, αφού λάβει 
υπόψη τις επιδόσεις στις προπτυχιακές και μεταπτυχιακές 
σπουδές, τις ακαδημαϊκές συστατικές επιστολές, τη γνώμη 
του προτεινόμενου επιβλέποντος και συνεκτιμώντας το 
υπόμνημα της τριμελούς επιτροπής εγκρίνει ή απορρίπτει 
αιτιολογημένα την αίτηση του υποψηφίου. Σε περίπτωση 
θετικής γνώμης, η Συνέλευση του Τ μήματος αναθέτει στον 
προτεινόμενο επιβλέποντα την επίβλεψη της Διδακτορι¬ 
κής Διατριβής, ορίζει Τριμελή Συμβουλευτική Επιτροπή 
σύμφωνα με το άρθρο 39 του ν. 4485/2017 και εντάσσει 
τον υποψήφιο διδάκτορα στον αντίστοιχο Τομέα. Στην 
εγκριτική απόφαση ορίζεται η γλώσσα συγγραφής της 
Διδακτορικής Διατριβής (βλέπε και άρθρο 10 του παρό¬ 
ντος κανονισμού) και ο τίτλος της Διδακτορικής Διατριβής. 
Επιπλέον, κατά τη συνέλευση συγκρότησηςτηςΤριμελούς 
Συμβουλευτικής Επιτροπής, η Τριμελής Συμβουλευτική 
Επιτροπή που θα έχει οριστεί δύναται, εφόσον κρίνει πως 
είναι αναγκαίο, να ορίσει ως απαραίτητη προϋπόθεση για 
την απόκτηση Δ.Δ. την παρακολούθηση και επιτυχή εξέτα¬ 
ση σε μεταπτυχιακά μαθήματα του Π.Μ.Σ. του Τμήματος. 
Σ' αυτή την περίπτωση ο υποψήφιος διδάκτορας οφείλει 
να περατώσει τα μαθήματα με επιτυχία πριν τη σύσταση 
της επταμελούς εξεταστικής επιτροπής. 

Η σχετική απόφαση της Συνέλευσης του Τμήματος δη¬ 
μοσιεύεται στο δικτυακό τόπο του Τμήματος. 


Μερική τροποποίηση του τίτλου της Διδακτορικής Δι¬ 
ατριβής ή τυχόν αναπροσαρμογή του στα δεδομένα που 
προκύπτουν από την έρευνα του υποψήφιου διδάκτορα 
επιτρέπεται ύστερα από τεκμηριωμένη εισήγηση της Τρι¬ 
μελούς Συμβουλευτικής Επιτροπής και θετική απόφαση 
της Σ.Ε. και της Συνέλευσης του Τμήματος. Ριζική αλλαγή 
όμως του τίτλου, η οποία υποδηλώνει μεταβολή του αντι¬ 
κειμένου έρευνας, σημαίνει την έναρξη νέας διαδικασίας 
εκπόνησης Διδακτορικής Διατριβής και ο υποψήφιος δεν 
μπορεί να την ολοκληρώσει πριν την παρέλευση της ελά¬ 
χιστης χρονικής διάρκειας (βλέπε άρθρο 7 του παρόντος 
κανονισμού) από την ημέρα που εγκρίθηκε η αλλαγή. 

Άρθρο 7 

Χρονική διάρκεια 

Η χρονική διάρκεια για την απόκτηση του Διδακτορικού 
Διπλώματος είναι τουλάχιστον τρία (3) πλήρη ημερολο¬ 
γιακά έτη από την ημερομηνία ορισμού της Τριμελούς 
Συμβουλευτικής Επιτροπής. Ως μέγιστος χρόνος για την 
ολοκλήρωσης της Διδακτορικής Διατριβής ορίζονται τα έξι 
(6) πλήρη ημερολογιακά έτη από την ημερομηνία ορισμού 
της Τριμελούς Συμβουλευτικής Επιτροπής. Για οποιαδή¬ 
ποτε παρέκκλιση από τα χρονικά αυτά όρια αποφαίνεται 
η Συνέλευση του Τμήματος, ύστερα από πρόταση της Σ.Ε. 
Σε ειδικές περιπτώσεις ο υποψήφιος διδάκτορας δύναται, 
κατόπιν αιτήσεώςτου προς τη Συνέλευση του Τμήματος, να 
ζητήσει αναστολή σπουδών για συνεχόμενες ή μη χρονικές 
περιόδους που αθροιζόμενες δεν ξεπερνούν το ένα (1) 
πλήρες ημερολογιακό έτος. Στην αίτησή του ο υποψήφιος 
πρέπει να αναγράφει τους λόγους για τους οποίους ζητεί 
την αναστολή.Την αίτηση του υποψηφίου πρέπει να συνο¬ 
δεύει έγγραφο της Τριμελούς Συμβουλευτικής Επιτροπής 
με το οποίο εισηγείται την αποδοχή ή την απόρριψη του 
αιτήματος για αναστολή σπουδών του υποψηφίου διδά¬ 
κτορα. Η Συνέλευση του Τμήματος αποφαίνεται επί της 
αίτησης, κατόπιν σχετικής εισήγησης της Σ.Ε. Το χρονικό 
διάστημα αναστολής δεν προσμετράται στη χρονική δι¬ 
άρκεια εκπόνησης Διδακτορικής Διατριβής. 

Ο χρόνος υποχρεωτικής στράτευσης και η προβλεπό- 
μενη από τη νομοθεσία άδεια μητρότητας και ανατροφής, 
θεωρούνται αυτοδίκαια χρόνος αναστολής σπουδών πέ¬ 
ραν του προαναφερθέντος χρόνου αναστολής. 

Υποψήφιος διδάκτορας, ο οποίος δεν αποκτά το διδα¬ 
κτορικό δίπλωμα εντός των προθεσμιών, όπως αυτές πε- 
ριγράφονται στις παραπάνω παραγράφους του παρόντος 
άρθρου, διαγράφεται από το Πρόγραμμα Διδακτορικών 
Σπουδών με απόφαση της Συνέλευσης του Τμήματος. Η 
απόφαση διαγραφής κοινοποιείται υποχρεωτικά και αμε- 
λητί στηνΤριμελή Συμβουλευτική Επιτροπή και στον υπο¬ 
ψήφιο διδάκτορα. 

Άρθρο 8 

Επίβλεψη Διδακτορικής Διατριβής 

Η διαδικασία ανάθεσης επίβλεψης της Διδακτορικής Δι¬ 
ατριβής ορίζεται στο άρθρο 39 του ν. 4485/2017 (ΦΕΚ114 
τ. Α ). Ο μέγιστος αριθμός υποψηφίων διδακτόρων που 
μπορεί να επιβλέψει ταυτόχρονα ένας επιβλέπων ορίζεται 
σε πέντε (5). Ο επιβλέπων της Διδακτορικής Διατριβής δύ- 
ναται να αντικατασταθεί σύμφωνα με την παράγραφο 3 του 
άρθρου 39 του ν. 4485/2017 (ΦΕΚ 114 τ. Α") όταν εκλείψει 
ή όταν απουσιάσει για χρονικό διάστημα μεγαλύτερο του 
ενός (1) ακαδημαϊκού έτους ή αδυνατεί νατελέσει τα χρέη 

του επιβλέποντος. Δύναται επίσης να αντικατασταθεί από 
την επίβλεψη της Διδακτορικής Διατριβής όταν με αίτησή 
του προς τη Συνέλευση τουΤμήματος παραιτηθεί. Σε αυτήν 
την περίπτωση αναγράφονται στην αίτησή του οι ακριβείς 
λόγοι της παραίτησής του και ακολουθείται η διαδικασία 
της παραγράφου 3 του άρθρου 39 του ν. 4485/2017 (ΦΕΚ 
114 τ. Α'). Στην περίπτωση που η επίβλεψη ανατεθεί σε ένα 
από τα δύο εναπομείναντα μέλη τηςΤριμελούς Συμβουλευ¬ 
τικής Επιτροπής, ακόμα και καθ’ υπέρβαση του μέγιστου 
αριθμού υποψηφίων διδακτόρων που μπορεί να επιβλέπει 
κάποιο μέλος, το τρίτο μέλος ορίζεται από τη Συνέλευση 
τουΤμήματος μετά από πρόταση του νέου επιβλέποντος. 

Κατά τη διάρκεια του προγράμματος για την εκπόνηση 
Διδακτορικής Διατριβής, ο υποψήφιος διδάκτορας μπορεί 
να ζητήσει, με αιτιολογημένη αίτησή του, την αντικατά¬ 
σταση του Επιβλέποντος καθηγητή και να προτείνει νέο 
επιβλέποντα. Σ’ αυτή την περίπτωση, η Σ.Ε. καλεί τον 
υποψήφιο σε συνέντευξη για να προβάλλει τους λόγους 
της αίτησης αντικατάστασης. Η Σ.Ε. αποφαίνεται για τη 
σοβαρότητα των λόγων και εισηγείται στη Συνέλευση του 
Τμήματος για την έγκριση ή μη της αντικατάστασης του 
επιβλέποντα καθηγητή. Σε περίπτωση έγκρισης της αντι¬ 
κατάστασης, καθώς και σε περίπτωση κατά την οποία ο 
επιβλέπων καθηγητής παραιτηθεί για οποιονδήποτε λόγο, 
ακολουθείται από την αρχή η διαδικασία ορισμού επιβλέ- 
ποντα καθηγητή, Τριμελούς Συμβουλευτικής Επιτροπής και 
τίτλου Διδακτορικής Διατριβής. Σε μια τέτοια περίπτωση 
η χρονική διάρκεια υπολογίζεται από την ημερομηνία κα¬ 
θορισμού του αρχικού τίτλου σύμφωνα με το άρθρο 6 του 
παρόντος κανονισμού. 

Σε περίπτωση παραίτησης κάποιου άλλου μέλους της 
Τριμελούς Συμβουλευτικής Επιτροπής, η Επιτροπή συ¬ 
μπληρώνεται από τη Συνέλευση του Τμήματος μετά από 
εισήγηση της Σ.Ε. και πρόταση του οικείου Τομέα. 

Αρθρο 9 

Υποχρεώσεις και δικαιώματα 
υποψηφίου διδάκτορα 

Οι Διδακτορικές Σπουδές προσφέρονται δωρεάν. Οι υπο¬ 
ψήφιοι διδάκτορες έχουν μέχρι και πέντε (5) πλήρη ακαδη¬ 
μαϊκά έτη από την πρώτη εγγραφή τους, όλα τα δικαιώματα 
και τις παροχές που προβλέπονται και για τους φοιτητές 
του δευτέρου κύκλου σπουδών, σχετικά με τις παροχές 
πρόσβασης, δανεισμού και χρήσης των ηλεκτρονικών υπη¬ 
ρεσιών της βιβλιοθήκης του Πανεπιστημίου Ιωαννίνων. 
Μέχρι και πέντε (5) έτη μετά την ολοκλήρωση της Διδακτο¬ 
ρικής τους Διατριβής, διατηρούν δικαιώματα πρόσβασης, 
δανεισμού και χρήσης των ηλεκτρονικών υπηρεσιών της 
βιβλιοθήκης του Πανεπιστημίου Ιωαννίνων. 

Οι υποψήφιοι διδάκτορες δικαιούνται των παροχών της 
φοιτητικής μέριμνας και της υγειονομικής και νοσοκομει¬ 
ακής περίθαλψης όπως ισχύει και για τους φοιτητές του 
δεύτερου κύκλου σπουδών. 

Κάθε υποψήφιος διδάκτορας έχει το δικαίωμα να χρησι¬ 
μοποιεί την υλικοτεχνική υποδομή του Τομέα στον οποίο 
εντάσσεται η εκπόνηση της Διδακτορικής Διατριβής. Για 
την εξασφάλιση της αναγκαίας υλικοτεχνικής υποδομής 
μεριμνούν ο επιβλέπων καθηγητής και ο Διευθυντής του 
οικείου Τομέα. 

Κάθε υποψήφιος διδάκτορας υποχρεούται: 

α) να ανανεώνει την εγγραφή του στην αρχή κάθε ακαδη¬ 
μαϊκού έτους με αίτησή του στη Γραμματεία τουΤμήματος 


και συγκεκριμένα το μήνα Οκτώβριο. Εάν ο υποψήφιος 
διδάκτορας δεν ανανεώσει την εγγραφή του για δύο συνε¬ 
χόμενα ακαδημαϊκά έτη διαγράφεται από τα Μητρώα Διδα¬ 
κτόρων του Τμήματος, ύστερα από απόφαση της Συνέλευ- 
σηςτουΤμήματος. Η απόφαση κοινοποιείται υποχρεωτικά 
στηνΤριμελή Συμβουλευτική Επιτροπή και στον υποψήφιο, 

β) να υποβάλλει εγγράφως, το τελευταίο δεκαπενθήμε¬ 
ρο του Μάίου κάθε έτους, αναλυτικό υπόμνημα ενώπιον 
τηςΤριμελούς Συμβουλευτικής Επιτροπής σχετικά με την 
πρόοδο της Διδακτορικής Διατριβής. Η Τριμελής Συμβου¬ 
λευτική Επιτροπή, μετά τη λήψη του αναλυτικού υπομνή¬ 
ματος από τον υποψήφιο διδάκτορα, υποβάλλει κατά το 
μήνα Ιούνιο την ετήσια έκθεση προόδου του υποψηφίου. 
Τόσο το αναλυτικό υπόμνημα του υποψηφίου όσο και η 
ετήσια έκθεση προόδου τηςΤριμελούς Συμβουλευτικής 
Επιτροπής καταχωρούνται στον ατομικό φάκελο του υπο¬ 
ψηφίου διδάκτορα. Στην περίπτωση που η Σ.Ε. κρίνει ότι η 
πρόοδος του υποψηφίου διδάκτορα δεν είναι ικανοποιη¬ 
τική, εισηγείται προς τη Συνέλευση του Τμήματος τη λήψη 
σχετικών μέτρων, 

γ) να παρουσιάζει προφορικά, δημόσια την πρόοδό του 
υπό μορφή σεμιναρίου μία φορά κάθε έτος σε ημερομηνία 
την οποία ορίζει η Συνέλευση του Τμήματος και η οποία 
είναι κοινή για όλους τους υποψήφιους διδάκτορες του 
Τμήματος. Η ημερίδα λαμβάνει χώρα μια φορά το χρόνο 
στις εγκαταστάσεις του Πανεπιστημίου Ιωαννίνων κατά 
τους μήνες Οκτώβριο-Νοέμβριο. Υποχρέωση προφορικής, 
δημόσιας παρουσίασης έχουν οι υποψήφιοι διδάκτορες για 
τους οποίους έχει παρέλθει ένας (1) χρόνος από τη σύστα¬ 
ση της Τριμελούς Συμβουλευτικής Επιτροπής, 

δ) να παρακολουθεί τα σεμινάρια τα οποία διοργανώνει 
το Τμήμα, 

ε) να συμμετέχει σε υποστηρικτικές εκπαιδευτικές και 
ερευνητικές δραστηριότητες σε προπτυχιακό και μετα¬ 
πτυχιακό επίπεδο οι οποίες του ανατίθενται κατόπιν από¬ 
φασης της Συνέλευσης του Τμήματος, καθώς και άλλες 
υποβοηθητικές προς το Τμήμα υποχρεώσεις (π.χ. επιτη¬ 
ρήσεις εξετάσεων, επικουρία μελών Δ.Ε.Π. του Τμήματος 
με ωριαία αντιμισθία η οποία επιβαρύνει τον τακτικό 
προϋπολογισμό του ιδρύματος σύμφωνα με το άρθρο 9 
παρ. 3 εδάφιο ε του ν. 3685/2008, που παραμένει σε ισχύ 
σύμφωνα με το άρθρο 88 παρ. α του ν. 4485/2017). Η απα¬ 
σχόληση αυτή τελεί υπό την ευθύνη του επιβλέποντα καθη¬ 
γητή και δεν πρέπει να αποσπά τον υποψήφιο διδάκτορα 
από τις βασικές υποχρεώσεις του, 

στ) να έχει τακτική φυσική παρουσία στο Τμήμα, και 

ζ) να αναφέρει πάντα στις δημοσιεύσεις και στις ανα¬ 
κοινώσεις του σε συνέδρια το Τμήμα Μαθηματικών του 
Πανεπιστημίου Ιωαννίνων. 

Σε περίπτωση που ο υποψήφιος διδάκτορας δεν τηρεί 
κάποια από τις παραπάνω υποχρεώσεις η Συνέλευση του 
Τμήματος, μετά από εισήγηση τηςΤριμελούς Συμβουλευτι¬ 
κής Επιτροπής, έχει το δικαίωμα έγγραφης υπόμνησης συμ¬ 
μόρφωσης στην οποία θα πρέπει ο υποψήφιος να ανταπο- 
κριθεί θετικά εντός ενός εξαμήνου. Εφόσον ο υποψήφιος 
εξακολουθεί να αγνοεί τις υποχρεώσεις του, μετά από νέα 
εισήγηση τηςΤριμελούς Συμβουλευτικής Επιτροπής προς 
τη Συνέλευση του Τμήματος, η Συνέλευση δύναται να τον 
διαγράψει από τα μητρώα υποψηφίων διδακτόρων του 
Τμήματος. Η απόφαση διαγραφής κοινοποιείται υποχρε¬ 
ωτικά και αμελλητί στηνΤριμελή Συμβουλευτική Επιτροπή 
και στον υποψήφιο διδάκτορα. 

Άρθρο 10 

Συγγραφή, υποστήριξη και αξιολόγηση 
της Διδακτορικής Διατριβής 

Η Διδακτορική Διατριβή θα πρέπει να αποτελεί σε βάθος 
πρωτότυπη έρευνα του υποψηφίου διδάκτορα στο αντι¬ 
κείμενό της, που στοιχειοθετείται με παρουσίαση αποτε¬ 
λεσμάτων σε έγκριτα διεθνή επιστημονικά περιοδικά ή σε 
έγκριτα διεθνή συνέδρια με σύστημα κριτών. 

Η Διδακτορική Διατριβή συγγράφεται στην ελληνική 
γλώσσα, αλλά είναι δυνατή η συγγραφή της στην αγγλι¬ 
κή, εφόσον ο υποψήφιος διδάκτορας το έχει δηλώσει είτε 
στην αρχική του αίτηση είτε με νεότερη αίτηση και συμ¬ 
φωνία της Σ.Ε. η οποία επικυρώνεται από τη Συνέλευση 
του Τμήματος. Σε κάθε περίπτωση η Διδακτορική Διατριβή 
θα πρέπει να συνοδεύεται από εκτεταμένη περίληψη στην 
ελληνική και στην αγγλική γλώσσα ενδεικτικού μεγέθους 
έως 10 σελίδων. 

Η Τριμελής Συμβουλευτική Επιτροπή, όταν κρίνει ότι πε- 
ρατώθηκε η έρευνα του υποψηφίου, επιτρέπει εγγράφως 
σ' αυτόν τη συγγραφή της Διδακτορικής Διατριβής. 

Μετά την ολοκλήρωση της συγγραφής της Διδακτορικής 
Διατριβής και την έγγραφη θετική εισήγηση της πλειοψη- 
φίας των μελών της Τριμελούς Συμβουλευτικής Επιτρο¬ 
πής ο υποψήφιος διδάκτορας αιτείται στη Συνέλευση του 
Τμήματος τη δημόσια υποστήριξη και αξιολόγησή της. 
Την αίτηση συνοδεύουν οκτώ (8) βιβλιόδετα και ηλεκτρο¬ 
νικά αντίγραφα της υπό κρίσης Διδακτορικής Διατριβής. 
Η Τριμελής Συμβουλευτική Επιτροπή συντάσσει αναλυτική 
εισηγητική έκθεση και την υποβάλλει στη Συνέλευση του 
Τμήματος ζητώντας τον ορισμό επταμελούς εξεταστικής 
επιτροπής για την κρίση της Διδακτορικής Διατριβής. 

Η Σ.Ε., μετά από πρόταση του οικείου τομέα, εισηγεί- 
ται στη Συνέλευση του Τμήματος τον ορισμό επταμελούς 
εξεταστικής επιτροπής (άρθρο 41 του ν. 4485/2017), στην 
οποία συμμετέχουν τα μέλη τηςΤριμελούς Συμβουλευτικής 
Επιτροπής. 

Ο ορισμός της επταμελούς εξεταστικής επιτροπής γί¬ 
νεται όπως ορίζεται στο άρθρο 41 του ν. 4485/2017 (ΦΕΚ 
114 τ. Α"). Τα μέλη της επταμελούς εξεταστικής επιτροπής 
πρέπει να έχουν ίδιο ή συναφές γνωστικό αντικείμενο με 
εκείνο στο οποίο εκπονείται η Διδακτορική Διατριβή. Εντός 
προθεσμίας τριάντα (30) ημερών από τη σύσταση της επτα¬ 
μελούς εξεταστικής επιτροπής, ο Διευθυντής του Π.Μ.Σ. 
με ειδική πρόσκληση συγκαλεί σε καθορισμένο τόπο και 
χρόνο την επταμελή εξεταστική επιτροπή ενώπιον της 
οποίας ο υποψήφιος διδάκτορας αναπτύσσει δημοσίως 
τη Διδακτορική Διατριβή του. 

Σε περίπτωση κωλύματος του επιβλέποντα καθηγητή 
ή άλλου λόγου και μετά την παρέλευση της προθεσμίας 
των τριάντα (30) ημερών, ο Πρόεδρος του Τμήματος δύ- 
ναται να συγκαλέσει την επταμελή εξεταστική επιτροπή. 
Η Διδακτορική Διατριβή υποστηρίζεται δημόσια από τον 
υποψήφιο διδάκτορα με τη διαδικασία που περιγράφεται 
στο άρθρο 41 του ν. 4485/2017 (ΦΕΚ 114 τ. Α'). 

Στην πρόσκληση, η οποία κοινοποιείται και στη Σ.Ε., ανα- 
φέρεται ρητά ότι η διαδικασία είναι δημόσια και ανοικτή 
και μπορεί να την παρακολουθήσει κάθε ενδιαφερόμενος. 
Η πρόσκληση αναρτάται τουλάχιστον πέντε (5) ημέρες πριν 
την πραγματοποίηση της δημόσιας παρουσίασης σε εμ¬ 
φανή σημεία στους πίνακες ανακοινώσεων του Τμήματος, 
στους λοιπούς χώρους του Τμήματος και την ιστοσελίδα 
του Τμήματος. 


Η έναρξη της διαδικασίας της δημόσιας υποστήριξης, 
παρουσίασης της Διδακτορικής Διατριβής, προϋποθέτει 
τη φυσική παρουσία τεσσάρων (4) τουλάχιστον μελών της 
εξεταστικής επιτροπής, ενώ τα υπόλοιπα μέλη μπορούν να 
συμμετάσχουν και μέσω τηλεδιάσκεψης. 

Κατά τη διάρκεια της δημόσιας υποστήριξης, ο υποψήφι¬ 
ος διδάκτορας αναλύει και παρουσιάζει τα συμπεράσματα 
της Διδακτορικής του Διατριβής σε χρόνο μιας ωριαίας 
διάλεξης. Τα μέλη της εξεταστικής επιτροπής και οι υπό¬ 
λοιποι παρόντες μπορούν να υποβάλλουν ερωτήσεις, να 
κάνουν σχόλια και παρατηρήσεις. 

Αμέσως μετά τη δημόσια υποστήριξη η επταμελής εξε¬ 
ταστική επιτροπή συνέρχεται σε κλειστή συνεδρίαση υπό 
την προεδρία του επιβλέποντος καθηγητή και κρίνει την 
ποιότητα της Διδακτορικής Διατριβής και αποφαίνεται αν 
η Διδακτορική Διατριβή είναι πρωτότυπη και αν συνιστά 
συμβολή στην επιστήμη. Η επταμελής εξεταστική επιτροπή 
μπορεί: 

• να εγκρίνει τη Διδακτορική Διατριβή όπως αυτή έχει 
υποβληθεί, 

• να εγκρίνει τη Διδακτορική Διατριβή ζητώντας ήσσονος 
σημασίας τροποποιήσεις, 

• να ζητήσει μείζονος σημασίας τροποποιήσεις, 

• να αρνηθεί την έγκρισή της διαπιστώνοντας τυχόν 
αδυναμίες και να προτείνει την εκ νέου υποβολή και επα¬ 
νεξέτασής της σε διάστημα μεγαλύτερο των έξι (6) μηνών 
αλλά εντός ενός έτους από την ημερομηνία εξέτασης και 

• να μην εγκρίνει τη Διδακτορική Διατριβή και να μην 
προτείνει την εκ νέου υποβολή της. 

Για την έγκριση της Διδακτορικής Διατριβής απαιτείται η 
θετική ψήφος τουλάχιστον πέντε (5) παρόντων, με φυσική 
παρουσία ή τηλεδιάσκεψη, μελών της επταμελούς εξετα¬ 
στικής επιτροπής. Η Διδακτορική Διατριβή αξιολογείται 
με έναν από τους ακόλουθους χαρακτηρισμούς: Άριστα, 
Λίαν Καλώς, Καλώς. Γ ια τον ανωτέρω αξιολογικό χαρακτη¬ 
ρισμό απαιτείται η θετική ψήφος τουλάχιστον πέντε (5) 
παρόντων, με φυσική παρουσία ή τηλεδιάσκεψη, μελών 
της επταμελούς εξεταστικής επιτροπής. 

Στην περίπτωση έγκρισης της Διδακτορικής Διατριβής με 
ήσσονος σημασίας τροποποιήσεις, ο υποψήφιος διδάκτο¬ 
ρας οφείλει να υποβάλλειτηντροποποιημένη διατριβή και 
η Τριμελής Συμβουλευτική Επιτροπή βεβαιώνει εγγράφως 
ότι αυτές έχουν ληφθεί υπόψη. Το χρονικό διάστημα για 
την υποβολή των διορθωμένων αντιτύπων στην Τριμελή 
Συμβουλευτική Επιτροπή δεν μπορεί να υπερβαίνει τον 
ένα (1) μήνα από την ημερομηνία εξέτασης. 

Στην περίπτωση που απαιτούνται μείζονος σημασίας 
τροποποιήσεις, την τροποποιημένη Διδακτορική Διατριβή 
εγκρίνει η επταμελής εξεταστική επιτροπή και, σε περί¬ 
πτωση έγκρισης, αξιολογεί την επίδοση του υποψηφίου 
με έναν από τους ακόλουθους χαρακτηρισμούς: Άριστα, 
Λίαν Καλώς, Καλώς, σύμφωνα με τη διαδικασία έγκρισης 
και χαρακτηρισμού που αναφέρθηκε ανωτέρω.Το χρονικό 
διάστημα για την υποβολή των διορθωμένων αντιτύπων 
δεν μπορεί να υπερβαίνει τους τρεις (3) μήνες από την ημε¬ 
ρομηνία εξέτασης. 

Σε περίπτωση που η επταμελής εξεταστική επιτροπή δεν 
εγκρίνει τη Διδακτορική Διατριβή διαπιστώνοντας βαθύ¬ 
τερες αδυναμίες και προτείνει την εκ νέου υποβολή της, 
σε διάστημα μεγαλύτερο των έξι (6) μηνών, αλλά εντός 
ενός έτους από την ημερομηνία εξέτασης, η τροποποιη- 

μένη Διδακτορική Διατριβή επανεξετάζεται από την ίδια 
επταμελή εξεταστική επιτροπή σύμφωνα με όσα ορίζονται 
στον παρόντα κανονισμό. Σε περίπτωση δεύτερης αρνη¬ 
τικής κρίσης, ο υποψήφιος διδάκτορας διαγράφεται από 
το Π.Δ.Σ. του Τμήματος. 

Σε περίπτωση μη έγκρισης της Διδακτορικής Διατριβής 
και μη δυνατότητας εκ νέου υποβολής, ο υποψήφιος διδά¬ 
κτορας διαγράφεται από το Π.Δ.Σ. του Τμήματος. 

Σε κάθε περίπτωση, στο τέλος της κάθε διαδικασίας η 
επταμελής εξεταστική επιτροπή συντάσσει ειδικό πρακτικό 
υπογεγραμμένο από όλα τα παρόντα, με φυσική παρου¬ 
σία ή τηλεδιάσκεψη, μέλη της το οποίο και υποβάλλει στη 
Συνέλευση του Τμήματος προκειμένου να γίνει η αναγό¬ 
ρευση του διδάκτορα, εφ'όσον έχει εγκριθεί η Διδακτορική 
Διατριβή. Στο πρακτικό αναφέρεται οπωσδήποτε η αιτιο¬ 
λόγηση της ψήφου των παρόντων μελών της επταμελούς 
εξεταστικής επιτροπής. 

Άρθρο 11 

Απονομή του διδακτορικού τίτλου 
και αναγόρευση 

Εντός διμήνου από την τελική έγκριση της Διδακτο¬ 
ρικής Διατριβής, γίνεται σε συνεδρίαση της Συνέλευσης 
του Τμήματος παρουσίαση του πρακτικού της εξεταστικής 
επιτροπής και ακολουθεί η καθομολόγηση του υποψη¬ 
φίου και η αναγόρευσή του σε Διδάκτορα του Τμήματος 
Μαθηματικών. Στη συνεδρίαση παρίσταται ο Πρύτανης ή 
ένας από τους Αντιπρυτάνεις. Πριν την καθομολόγηση, η 
διατριβή πρέπει να έχει τυπωθεί και βιβλιοδετηθεί με τη 
φροντίδα του υποψηφίου διδάκτορα, ο οποίος και κατα¬ 
θέτει 14 αντίτυπά της ως εξής: 

• Από ένα στα μέλη της επταμελούς εξεταστικής επιτρο¬ 
πής. 

• Τέσσερα στη Γραμματεία του Τμήματος συνοδευόμε- 
να από ηλεκτρονικό αντίγραφο και σύμφωνα με τα προ- 
βλεπόμενα στο αριθ. πρωτ. 11619/8-4-2013 έγγραφο της 
Πρυτανείας του Πανεπιστημίου Ιωαννίνων. 

• Ένα στη Σ.Ε. (και σε ηλεκτρονική μορφή). 

• Ένα στη βιβλιοθήκη του Πανεπιστημίου Ιωαννίνων. 

• Ένα ηλεκτρονικό αντίγραφο στη Βιβλιοθήκη της Βου¬ 
λής. 

• Ένα αντίτυπο στο Εθνικό Κέντρο Τεκμηρίωσης. 

Ο τίτλος και η περίληψη της Διδακτορικής Διατριβής 
αναρτώνται στον ιστοσελίδα του Τμήματος. Η τελική μορ¬ 
φή του κειμένου της Διδακτορικής Διατριβής (μετά από 
έγγραφη άδεια του διδάκτορα) αναρτάται σε ειδικό χώρο 
της ιστοσελίδας του Τμήματος. 

Το κείμενο της καθομολόγησης αναφέρεται στον Οδηγό 
Σπουδών του Τ μήματος. 

Άρθρο 12 
Λοιπές διατάξεις 

1) Η Συνέλευση του Τμήματος κατόπιν αιτιολογημένης 
πρότασης της Τριμελούς Συμβουλευτικής Επιτροπής δύ- 
ναται να επιτρέψει στον υποψήφιο διδάκτορα να μεταβεί, 
στα πλαίσια του Π.Δ.Σ., για ορισμένο χρονικό διάστημα σε 
άλλο Πανεπιστήμιο ή ερευνητικό ινστιτούτο της ημεδαπής 
ή της αλλοδαπής. 

2) Πριν την υποστήριξη της Διδακτορικής Διατριβής ο 
υποψήφιος διδάκτορας υποβάλλει στη Γραμματεία του 
Τμήματος υπεύθυνη δήλωση του ν. 1599/1986 ότι: 

α) ολόκληρη η Διδακτορική Διατριβή ή τα ουσιώδη μέρη 
της δεν έχουν υποβληθεί προς κρίση σε άλλες εξεταστικές 


επιτροπές και ότι ο υποψήφιος διδάκτορας δεν έχει υπο¬ 
βληθεί ήδη προηγουμένως σε δοκιμασία επί διδακτορία 
με το ίδιο θέμα και ότι β) η παρούσα διατριβή εκπονήθηκε 
κάτω απο τους διεθνείς ηθικούς και ακαδημαϊκούς κανόνες 
δεοντολογίας και προστασίας της πνευματικής ιδιοκτησίας. 
Σύμφωνα με τους κανόνες αυτούς, ο υποψήφιος θα πρέπει 
να μην έχει προβεί σε ιδιοποίηση ξένου επιστημονικού 
έργου και να έχει πλήρως αναφέρει τις πηγές που χρησι¬ 
μοποίησε στην Διδακτορική Διατριβή. 

3) Διδακτορικός τίτλος ο οποίος χορηγήθηκε είναι 
δυνατό να ανακληθεί ή ακυρωθεί αν αποδειχθεί ότι δεν 
συνέτρεχαν, την εποχή απόκτησής του, οι εκ του νόμου 
και του παρόντος κανονισμού προϋποθέσεις κτήσης του. 
Η ανάκληση ή ακύρωση του τίτλου γίνεται από τα οικεία 
όργανα που απένειμαν τον τίτλο με πλειοψηφία των 3/4 
της Συνέλευσης του Τμήματος. Σε δεύτερο επίπεδο, του 
θέματος επιλαμβάνεται η Σύγκλητος, εφόσον αυτό ζητηθεί 
από τον ενδιαφερόμενο. 

4) Ο υποψήφιος διδάκτορας και η Διδακτορική Διατριβή 
οφείλουν να είναι συνεπείς με τις συνήθεις ακαδημαϊκές 
πρακτικές. Εάν διαπιστωθούν ζητήματα μη συμβατά με 
τους κανόνες ακαδημαϊκής δεοντολογίας, ο υποψήφιος 
διδάκτορας χάνει αυτόματα και οριστικά την ιδιότητά 
του αυτή και διακόπτεται κάθε σχέση του με τοΤμήμα.Το 
Τμήμα διατηρεί το δικαίωμα να αναστείλει οριστικά τίτ¬ 
λο που έχει απονεμηθεί σε περίπτωση που ο υποψήφιος 
ή αναγορευθείς διδάκτορας αποδειχθεί, έστω και εκ των 
υστέρων, ότι έχει προβεί σε λογοκλοπή (βλέπε παρ. 3 του 
παρόντος άρθρου). 

5) Τα ονόματα των υποψηφίων διδακτόρων, των μελών 
των Συμβουλευτικών Επιτροπών, καθώς και οι τίτλοι των 
εκπονούμενων Διδακτορικών Διατριβών αναρτώνται στον 
ιστότοπο του Τμήματος. 

6) Η Διδακτορική Διατριβή πρέπει να είναι ένα πλήρες και 
αυτοτελές επιστημονικό έργο και όχι συρραφή εργασιών 
και να μπορεί να δημοσιευθεί εξ ολοκλήρου με τη μορφή 
μονογραφίας. 

7) Για τη συγγραφή του κειμένου της Διδακτορικής Δια¬ 
τριβής ακολουθείται το σχετικό πρότυπο των οδηγιών του 
Τμήματος Μαθηματικών και του Πανεπιστημίου Ιωαννίνων. 
Ειδικότερα, στο εξώφυλλο αναγράφεται ο τίτλος, τοΤμήμα, 
ο Τομέας, το έτος συγγραφής και το όνομα του υποψηφίου 
διδάκτορα και στο εσώφυλλο τα ονόματα των μελών της 
Τριμελούς και Επταμελούς Επιτροπής. 

Άρθρο 13 

Ισχύς του κανονισμού - Μεταβατικές διατάξεις 

Ο παρών κανονισμός ισχύει για όλους τους υποψήφιους 
διδάκτορες του Τμήματος ανεξαρτήτως από την ημερομη¬ 
νία ένταξής τους. Οποιοδήποτε θέμα προκύψει στο μέλλον 
που δεν καλύπτεται από τη σχετική νομοθεσία ή τον πα¬ 
ρόντα Κανονισμό Διδακτορικών Σπουδών, θα αντιμετωπι¬ 
στεί με αποφάσεις της Συνέλευσης του Τμήματος κατόπιν 
σχετικής εισήγησης της Σ.Ε. Ο κανονισμός γνωστοποιείται 
σε έντυπη μορφή και μέσω του ιστότοπου του Τμήματος 
Μαθηματικών σε όλους τους ενδιαφερομένους. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Ιωάννινα, 9 Μαρτίου 2018 

Ο Πρύτανης 

ΓΕΩΡΓΙΟΣ ΚΑΨΑΛΗΣ 

